Борис Младенов-Young
Палма
По Лермонтов

chitanka.info

Там долу, на брега на океана

под огнения пек на Куинсленд[1]

самотна палма дреме, замечтана,

сънува чужд, далечен континент.

Присънват й се ведри паралели,

земи красиви в Севера студен

и дървеса под снежни преспи бели

в облян от ярко слънце зимен ден.

А връх забол в небесните простори,

мъжествен бор размахва гордо клони

и диша волно въздух чист и свеж…

В съня си впила в него жални взори,

не се помръдва тя, въздишки рони

и чезне от любов в нега, в копнеж!

Сидни, Австралия — 2015 г.

[1] Queensland — щат в Австралия ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.